Jaroslav Vodrážka

**Jaroslav Vodrážka** (* 29. november 1894, Karlín, Rakúsko-Uhorsko – † 9. máj 1984, Praha, ČSSR) bol významný český maliar, grafik a ilustrátor. Patrí k priekopníkom detskej knižnej ilustrácie.

## Životopis
Vodrážka sa narodil v obci Karlín (dnes mestská časť Prahy) a po štúdiu na miestnej strednej škole navštevoval v rokoch 1913 - 1918 Umeleckopriemyselnú školu v Prahe. V rokoch 1919 - 1921 študoval grafiku na Akadémii výtvarných umení v Prahe, štúdium však neukončil. Následne pôsobil ako profesor kreslenia na gymnáziách v Benešove, Tábore, Martine a v Prahe. 

V roku 1923 sa Vodrážka presťahoval do Martina, kde pôsobil na miestnom gymnáziu šestnásť rokov. Toto mesto si veľmi obľúbil a aktívne sa zapájal do organizácie miestneho kultúrneho života, bol spoluzakladateľom miestneho bábkového divadla a úzko spolupracoval s Maticou slovenskou, ilustroval ňou vydávané knihy a detské časopisy (Slniečko, Včielka, Detský kútik). Podieľal sa na založení najstaršieho slovenského detského časopisu Slniečko, ktorý vychádza dodnes. Práca s literatúrou pre deti ho natoľko nadchla, že začal tvoriť aj krátke veselé básničky, príbehy, maľovanky či vystrihovačky. Celkovo vydal 21 vlastných diel. Spoločne s profesorom Rudolfom Klačkom založili v matičnom vydavateľstve edíciu Dobré slovo, v rámci ktorej publikovali hodnotné diela svojich súčasníkov (ako napríklad Márie Rázusovej-Martákovej, Jozefa Horáka, Jozefa Cígera - Hronského, či Ľuda Ondrejova). Okrem umeleckej činnosti pomáhal so zbieraním etnografického materiálu a hospodárskeho názvoslovia pre Maticu slovenskú. V Martine spoznal svoju manželku Gabrielu Vanovičovú a v roku 1930 sa tu narodil aj ich syn Jaroslav, známy český organista. 

Po vzniku Slovenského štátu v roku 1939 sa musel Vodrážka s rodinou vrátiť späť do Prahy, kde tiež pôsobil ako stredoškolský profesor na štátnej grafickej škole a strednej škole umeleckého priemyslu. Aj keď sa na Slovensko už nevrátil (okrem krátkych výletov a dovoleniek), nezanevrel na miestne kultúrne prostredie a po skončení druhej svetovej vojny intenzívne spolupracoval so slovenskými vydavateľstvami. Výsledkom tejto spolupráce bolo tridsať kníh, ktoré po roku 1945 ilustroval. Vodrážka je tiež uznávaným autorom úžitkovej grafiky, a to predovšetkým exlibrisov, ale navrhoval aj plagáty, či pohľadnice. Jeho láska k prírode sa zas odrážala v realistickej krajinomaľbe.

Umelec zomrel 9. mája 1984 v Prahe vo veku nedožitých deväťdesiatych narodenín. Ako hold jeho celoživotnému dielu vydalo vydavateľstvo Mladé letá v tom istom roku knihu *Jaroslav Vodrážka deťom.*

Jaroslav Vodrážka sa zaslúžil o založenie a systematický rozvoj edičnej činnosti pre deti na Slovensku. Uvedomoval si dôležitú úlohu knihy ako formovateľa estetického cítenia detského čitateľa. Jeho ilustrácie vynikajú svojou farebnosťou, dynamikou a hravosťou, vďaka čomu sú dodnes veľmi blízke deťom. Vodrážka je považovaný za priekopníka vkusnej detskej knižnej ilustrácie. Knihy s jeho ilustráciami sa stali ikonickými pre viaceré generácie slovenských detí a dodnes vychádzajú v reedíciách. Zatiaľ najnovšími sú desiate vydanie knihy *Smelý Zajko* z roku 2015, desiate vydanie knihy *Smelý Zajko v Afrike* z roku 2017 a siedme vydanie knihy *Slovenské rozprávky, hádanky a rečňovanky* z roku 2013 (všetko vo vydavateľstve Slovenské pedagogické nakladateľstvo - Mladé letá).

## Dielo

**Štôla. Poznámky z leta 1934* (1934)
**Piráti - veselé príhody siedmich dobrodruhov* (1937)
* *O strašiakovi* (1939)
**Čože - kdeže?* (1947)
**Knižka najmenších* (1947)
* *Rozprávky o zvieratkách* (1948)
* *Šleptáčik* (1948)
**Šohaji* (1948)
* *Ondríkovi priatelia* (1957)
* *Pimprlata - vzpomínka mladí* (1967)
* *Macko Mrmláč valachom* (1971)
* *Mánesovou stopou: Maliarove poznámky z leta 1946* (1973)
* *Bolo - nebolo* (1977)

* súbory drevorytov a listov: *Za mestom*, *Jar v tráve*, *Stohy*, *Slovenské kroje*, *Na horách*, *Predjarie*
**Jaroslav Vodrážka deťom* (1984) - reprezentačný výber z literárneho a ilustrátorského diela Jaroslava Vodrážku pre deti

**Ilustrátorské dielo**

*Rudolf Klačko: *Čarodejná kapsa. Ruské rozprávky* (1930)
*Jozef Cíger Hronský: *[[Smelý Zajko]]* (1930) - na motívy kresleného seriálu Jaroslava Vodrážku
* Jozef Cíger Hronský: *[[Smelý Zajko v Afrike]]* (1931) - na motívy kresleného seriálu Jaroslava Vodrážku
* Herbert George Wells: *[[Prví ľudia na Mesiaci]]* (1931)
*Ladislav Nádaši - Jégé: *Itália. Rozprávky* (1931)
* Štefan Krčméry: *Osvobodenie* (1932)
* Jozef Cíger Hronský: *Brondove rozprávky* (1932)
*Jozef Cíger Hronský: *Sokoliar Tomáš* (1932)
* Vladimir Galaktionovič Korolenko: *Deti z podzemia* (1933)
*Július Ballo, Jozef Cíger-Hronský, Rudolf Klačko, Matej Miškóci, Fraňo Mojto: *Slniečko: šlabikár a prvá čítanka* (1934)
* Janusz Korczak: *Bankrot malého Jacka* (1935)
*Fraňo Svoboda: *Strieborná kavka* (1935)
*Theodor Kunst: *Za otcom. Poviedka zo života slovenského drotárika* (1936)
*Ela Vodrážková: *Veselo do sveta* (1937)
* Ladislav Nádaši - Jégé: *Adam Šangala* (1937)
* Jozef Cíger Hronský: *Zlatovlasá sestra: národné rozprávky* (1937)
* Jozef Cíger Hronský: *[[Budkáčik a Dubkáčik]]* (1939)
* Mária Rázusová-Martáková: *Hore grúňom, dolu grúňom* (1943)
* Ružena Jilemnická: *Rozprávky statočných detí* (1946)
*Ján Dolina: *Veľkonočné radosti* (1946)
* Dominik Štubňa-Zámostský: *Z čarovného sveta* (1947)
* Dominik Štubňa-Zámostský: *Farebné skielka* (1948)
* Alois Jirásek: *Staré povesti české* (1951)
* Irina Valerjanovna Karnauchovová: *Ruskí bohatieri. byliny* (1952)
* Oľga Dobšinská: *Múdry Maťko* (1956)
* Pavol Dobšinský: *Starý Bodrík a vlk* (1956)
* Samuel Ormis: *Neposlušné kozliatka* (1956)
* Michail Alexandrovič Bulatov: *Div a zázrak: ruské ľudové rozprávky, piesne a rečňovanky* (1956)
* Peter Christen Asbjörnsen, Jörgen Moe: *Veselé norské pohádk*y (1957)
* Elena Chmelová: *Slovenské rozprávky, hádanky a rečňovanky* (1958)
* Alexandr Nikolajevič Nečajev: *Múdry mužík* (1958)
* Irina Valerjanovna Karnauchovová: *Snehulienka* (1958)
*Alexej Konstantinovič Tolstoj: *Líška a drozd* (1958)
* Vladimír Reisel: *Keď sa lúka zazelená* (1961) - verše na obrázky Jaroslava Vodrážku
*Maša Haľamová: *Mechúrik - Koščúrik s kamarátmi* (1962)
* Mária Rázusová-Martáková: *Zvieratká deťom* (1966)
* Pavol Dobšinský: *Slncový kôň* (1967)

## Ocenenia

* Cena Fraňa Kráľa za ilustračnú tvorbu

## Referencie

## Iné projekty

Kategória:Českí maliari
Kategória:Českí ilustrátori
Kategória:Osobnosti z Prahy
Kategória:Pochovaní na Bubenečskom cintoríne